Malta llum flimkien ma’ 79 pajjiz ieħor qed ifakkar Jum l-Omm. Madwar id-dinja, it-tieni Ħadd ta’ Mejju hu l-iżjed jum komuni li fih tiġi ċċelebrata din il-festa. Dsatax-il pajjiz ieħor ikunu diġa ċċelebraw Jum l-Omm, fil-21 ta’ Marzu. Fil-ġonna tal-Palazz ta’ San Anton il-Ħadd filgħodu nġabru numru ta’ familji biex jiċċelebraw il-quddiesa fl-okkażjoni ta’ Jum l-Omm. Fl-omelija tiegħu, Monsinjur Charles Cordina fakkar fi kliem il-Papa Frangisku dwar l-omm fejn qal li hi grazzja li l-omm tkun tista’ tagħti l-ħajja, li takkumpanja lill-ulied f’ħajjithom f’mumenti ta’ tbatija, diżappunti, inkwiet u ukoll ferħ. Qal li hi grazzja ukoll li l-omm dejjem tibqa’ hemm għal uliedha, ukoll meta ħaddieħor iwarrabhom, iżda qal li l-iżjed ħaga sabiħa hi li l-omm tagħti l-fidi u l-esperjenza t’Alla lill-uliedha. Dan il-jum inissel tbatija ma’ xi ommijiet li jew tilfu lil ommhom jew saħansitra lil uliedhom. Għal din l-okkazjoni l-President Marie Louise Coleiro Preca qalet li l-omm hi manifestazzjoni tal-umanità u ħeġġet lit-tfal biex jagħtu tgħanniqa kbira lil ommhom u jiftakru f’dawk it-tfal li għal xi raġuni jew oħra ma jistgħux jgħannqu lil ommhom. Il-President fakkret f’dawk l-ommijiet li għaddejjin minn tbatija kbira bħal dawk li jinsabu l-ħabs u huma mċaħħda minn uliedhom.